
Az importált elit – Az előre eltervezett dzsentrifikáció hatásai egy vallási közösség életére

Kulcsszavak: vidéki dzsentrifikáció; közösségfejlesztés; családpasztoráció; felülről szerveződő stratégiák; beágyazódás
A dolgozatban a vidéki dzsentrifikáció, valamint a különböző irányból érkező fejlesztési stratégiák hatásai és eredményei kerülnek elemzésre, egy erdélyi település római katolikus közösségének példáján keresztül szemléltetve. A tanulmány alapját nyolc félig struktúrált mélyinterjú biztosítja, amelyek a gyülekezet plébánosával, a tősgyökeres, régi lakókkal, az elmúlt húsz év betelepülőivel (mindhárom beköltözési hullámot reprezentálva) és egy, a közösségben több éve önkéntes alapon közösségfejlesztő munkát végző budapesti közgazdásszal készültek. Az interjú során feltett kérdések legfőképp arra a családpasztorációs programra irányultak, amely eredményeképp húsz értelmiségi keresztény család költözhetett a templom közvetlen szomszédságába, vállalva a helyi közösségi élet felpezsdítését és fejlesztését. Az interjúkban megjelenő különböző szemszögek fényt deríthetnek a hipotézis érvényességére, amely értelmében a felülről szerveződő közösség- és vidékfejlesztési stratégiák esetén az előnyös kimenetel kizárólag a mély beágyazódás megvalósulásával jöhet létre, és válhat hosszútávon is fenntarthatóvá. Mivel az integrációs folyamat jelenleg is zajlik, a helyszínen végbemenő stratégia sikerességét a közösségre való hatását illetően egyelőre nem lehet egyértelműen megítélni. Azonban további kérdések is felmerülhetnek a helyi közösség jövőjével kapcsolatban, legfőképpen az, hogy az elkövetkezőkben az elmúlt tizenöt év során elindult folyamatok eredményeképp végül megszülethet-e az egységes helyi identitás.



